b'\n_START_ARTICLE_\nPrivalomas balsavimas\n_START_PARAGRAPH_\nPrivalomas balsavimas \xe2\x80\x93 rinkim\xc5\xb3 tvarka, pagal kuri\xc4\x85 rink\xc4\x97j\xc5\xb3 balsavimas rinkimuose yra privalomas. To nepadarius, skiriamos pinigin\xc4\x97s arba kitokios nuobaudos._NEWLINE_2014 m. pasaulyje buvo 23 valstyb\xc4\x97s, kuriose galiojo \xc5\xa1i tvarka. Europoje privalom\xc4\x85 balsavim\xc4\x85 \xc4\xafteisinusios Belgija, Graikija ir Liuksemburgas. Kai kuriose \xc5\xa1alyse taikomos i\xc5\xa1imtys priklausomai nuo am\xc5\xbeiaus (pavyzd\xc5\xbeiui, vyresniems nei 70 met\xc5\xb3 rink\xc4\x97jams Brazilijoje), buvimo vietos rinkim\xc5\xb3 dien\xc4\x85 (toliau nei 500 km nuo savo apylink\xc4\x97s Argentinoje) arba lyties (moterims Libane). Ne visos valstyb\xc4\x97s, turin\xc4\x8dios privalomo balsavimo tvark\xc4\x85, grie\xc5\xbetai pri\xc5\xbei\xc5\xabri jos \xc4\xafgyvendinim\xc4\x85 ir skiria nuobaudas nebalsavusiems._NEWLINE_Privalomas balsavimas pateisinamas tiek normatyvini\xc5\xb3, tiek ir d\xc4\x97l praktini\xc5\xb3 prie\xc5\xbeas\xc4\x8di\xc5\xb3. Manoma, kad balsavimas yra ne pilietin\xc4\x97 teis\xc4\x97, bet pareiga, kuri\xc4\x85 kiekvienas turi \xc4\xafgyvendinti. Taip pat, kad visuotinis balsavimas sustiprina demokratij\xc4\x85 ir geriau \xc4\xafgalina tas visuomen\xc4\x97s grupes, kurios nepasi\xc5\xbeymi aktyviu dalyvavimu rinkimuose.'